b'\n_START_ARTICLE_\nPetr Rada\n_START_SECTION_\nUra pelaajana\n_START_PARAGRAPH_\nRada aloitti pelaajauransa 1979 Dukla Prahan joukkueessa, jota h\xc3\xa4n edusti 1980-luvun menestysvuosina voittaen seurassa T\xc5\xa1ekkoslovakian mestaruuden lis\xc3\xa4ksi kolme cup-mestaruutta. Dukla Praha sijoittui my\xc3\xb6s liigahopealle kolmesti Radan edustaessa seuraa. Kaikkiaan h\xc3\xa4n pelasi seuran paidassa 232 liigaottelua ja teki niiss\xc3\xa4 15 maalia._NEWLINE_1988 Rada siirtyi saksalaiseen Fortuna D\xc3\xbcsseldorfiin, jonka paidassa h\xc3\xa4n voitti 2. Bundesliigan debyyttikautensa p\xc3\xa4\xc3\xa4tteeksi. Radan ura Fortunassa j\xc3\xa4i kahteen kauteen ja kes\xc3\xa4ll\xc3\xa4 1990 h\xc3\xa4n siirtyi Rot-Weiss Esseniin, jossa pelasi vain seitsem\xc3\xa4n ottelua ennen palaamistaan Dukla Prahaan helmikuussa 1991._NEWLINE_Rada jatkoi uraansa 1991 kanadalaisessa Toronto Blizzardissa palaten 1992 Saksaan SSV Jahn Regensburgin joukkueeseen. 1992\xe2\x80\x9393 h\xc3\xa4n edusti kotimaassaan FK Chmel Bl\xc5\xa1anya kunnes palasi takaisin Fortuna D\xc3\xbcsseldorfiin. Kokenut Rada oli osaltaa nostamassa Fortunaa takaisin Bundesliigaan Oberligasta. Nousun toteuduttua kev\xc3\xa4\xc3\xa4ll\xc3\xa4 1995 Rada j\xc3\xa4tti seuran ja pelasi uransa viimeisen kauden Bohemians Prahassa._NEWLINE_T\xc5\xa1ekkoslovakian maajoukkueessa Rada pelasi vuosina 1982\xe2\x80\x9386 kaikkiaan 11 maaottelua.\n_START_SECTION_\nUra valmentajana\n_START_PARAGRAPH_\nRada aloitti valmennusuransa Fortuna D\xc3\xbcsseldorfin apuvalmentajana 1996. Kausi ei ollut menestyksek\xc3\xa4s ja Fortuna putosi kauden j\xc3\xa4lkeen 2. Bundesliigaan ja my\xc3\xb6s Rada sai v\xc3\xa4isty\xc3\xa4. Ura kuitenkin jatkui SK Slavia Prahan apulaisvalmentajana ja kauden 1997/98 lopulla h\xc3\xa4n toimi hetken my\xc3\xb6s seuran p\xc3\xa4\xc3\xa4valmentajana._NEWLINE_Vuonna 2000 Rada siirtyi FK Teplicen p\xc3\xa4\xc3\xa4valmentajaksi. Pesti oli tuloksellisesti hyv\xc3\xa4, ja huolimatta nelj\xc3\xa4nnest\xc3\xa4 sijasta liigassa Rada sai potkut kev\xc3\xa4\xc3\xa4ll\xc3\xa4 2001. T\xc3\xa4m\xc3\xa4n j\xc3\xa4lkeen h\xc3\xa4n valmensi kauden FK Viktoria Plze\xc5\x88i\xc3\xa4 ja nelj\xc3\xa4 kautta FK Jablonecia, jossa h\xc3\xa4n teki hienoa ty\xc3\xb6t\xc3\xa4 johdattaen seuran parhaimmillaan liigassa kuudenneksi. Kaudella 2006/07 seura oli T\xc5\xa1ekin cupin loppuottelussa h\xc3\xa4viten AC Sparta Prahalle 2\xe2\x80\x931. Vuonna 2006 h\xc3\xa4n aloitti my\xc3\xb6s Karel Br\xc3\xbccknerin apuvalmentajana T\xc5\xa1ekin maajoukkuessa ja johdatti maan EM-kisoihin 2008._NEWLINE_Kaudeksi 2007\xe2\x80\x9308 h\xc3\xa4n palasi FK Tepliceen luotsaten seuran liigassa viidenneksi. EM-kisojen 2008 j\xc3\xa4lkeen Radasta tuli T\xc5\xa1ekin maajoukkueen uusi p\xc3\xa4\xc3\xa4valmentaja.  MM2010-karsinnat alkoivat kuitenkin kangerrellen ja maajoukkue ajautui kriisiin pelaajien kurinpidollisten ongelmien vuoksi. Rada saikin potkut huhtikuussa 2009. _NEWLINE_Rada palasi valmennusteht\xc3\xa4viin lokakuun lopulla 2010 FC Slovan Liberecin p\xc3\xa4\xc3\xa4valmentajana.  Kauden 2010/11 j\xc3\xa4lkeen Rada siirtyi Slovanista FK Teplicen per\xc3\xa4simeen.  Radan johdolla Teplice sijoittui kaudella 2011/12 liigassa viidenneksi. Kauden j\xc3\xa4lkeen h\xc3\xa4n j\xc3\xa4tti seuran ja siirtyi SK Slavia Prahan per\xc3\xa4simeen.  Seuran kausi 2012/13 ei sujunut odotusten mukaisesti ja Rada j\xc3\xa4tti p\xc3\xa4\xc3\xa4valmentajan teht\xc3\xa4v\xc3\xa4t huhtikuussa 2013 Slavian majaillessa liigassa kahdeksantena. _NEWLINE_Marraskuussa 2013 Radasta tuli FC Vyso\xc4\x8dina Jihlavan p\xc3\xa4\xc3\xa4valmentaja. Radan johdolla joukkue sijoittui liigassa kahdeksanneksi. H\xc3\xa4n sai potkut syyskuussa 2014 heikkojen tulosten vuoksi. _NEWLINE_Helmikuussa 2015 Rada palasi FK Teplicen per\xc3\xa4simeen. H\xc3\xa4n johdatti joukkueen liigassa seitsem\xc3\xa4nneksi. Rada ei p\xc3\xa4\xc3\xa4ssyt yksimielisyyteen jatkosopimuksesta seuran kanssa ja j\xc3\xa4tti teht\xc3\xa4v\xc3\xa4ns\xc3\xa4 kauden p\xc3\xa4\xc3\xa4tteeksi._NEWLINE_Elokuussa 2016 Radasta tuli 1. FK P\xc5\x99\xc3\xadbramin p\xc3\xa4\xc3\xa4valmentaja. Radan johdolla P\xc5\x99\xc3\xadbram juutti T\xc5\xa1ekin liigan h\xc3\xa4nnille ja tammikuussa sarjajumbo erotti h\xc3\xa4net teht\xc3\xa4v\xc3\xa4st\xc3\xa4\xc3\xa4n. Maaliskuussa 2017 h\xc3\xa4n palasi valmennusteht\xc3\xa4viin AC Sparta Prahan per\xc3\xa4simess\xc3\xa4. H\xc3\xa4n luotsasi Spartan liigassa kolmanneksi ja sai tehd\xc3\xa4 kauden j\xc3\xa4lkeen tilaa Andrea Stramaccionille._NEWLINE_Tammikuussa 2018 Rada jatkoi uraansa FK Jablonecin p\xc3\xa4\xc3\xa4valmentajana.'